KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2013.április 23-i ülésére)

TÁRGY: A SZEMÉLYES GONDOSKODÁST NYÚJTÓ SZOCIÁLIS  ÉS GYERMEKJÓLÉTI
                 ELLÁTÁSOK TÉRÍTÉSI DÍJÁRÓL SZÓLÓ RENDELET MÓDOSÍTÁSA
                 
A személyes gondoskodást nyújtó gyermekjóléti alapellátások intézményi térítési díj megállapítási szabályait a gyermekek védelméről és a gyámügyi igazgatásról szóló 1997. évi XXXI.  törvény (a továbbiakban: Gyvt.), valamint  a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról  és az igénylésükhöz felhasználható bizonyítékokról szóló 328/2011. (XII.29.) Kormányrendelet szabályozza. 

A Gyvt. 147.§ (2) bekezdése szerint bölcsőde esetében az intézményi térítési díjat külön meg kell határozni a gyermek gondozására – amely magában foglalja a gondozást, nevelést, nappali felügyeletet és a gyermekkel történő foglalkozást - valamint gyermekétkeztetésre vonatkozóan.
A gondozás intézményi térítési díját a szolgáltatási önköltség és a központi költségvetésről szóló törvényben biztosított támogatás különbözeteként kell meghatározni. 

Bölcsődei ellátás esetén a 328/2011. (XII.29.) Kormányrendelet 9.§-a szerint az intézményi térítési díj az élelmezés nyersanyagköltségével csökkentett szolgáltatási önköltség és a normatív állami hozzájárulás összegének a különbözete. Az élelmezés nyersanyagköltségének meghatározásakor az általános forgalmi adóval növelt összeget kell figyelembe venni. 

A bölcsődei ellátás normatív állami hozzájárulása Magyarország 2013. évi központi költségvetéséről szóló 2012. évi CCIV. törvény szerint 494.100 Ft/fő. A szolgáltatási önköltség pedig a szolgáltatással kapcsolatosan tárgyévre tervezett, felmerülő kiadásokat jelenti. A szolgáltatási önköltséget mindig a tárgyév április 1. napjáig kell megállapítani. 
Az intézményi térítési díjat minden esetben ki kell számolni és dokumentálni. Ezt követően azonban a fenntartó dönthet úgy, hogy az intézményi térítési díjat a kiszámítottnál alacsonyabb összegben vagy nullában határozza meg.

A kötelezett által fizetendő személyi térítési díjat az intézményvezető állapítja meg. A bölcsődei gondozás személyi térítési díját akkor is teljes hónapra kell megállapítani, ha a gyermek az ellátást a hónap nem minden napján veszi igénybe. A fenntartó viszont döntést hozhat a személyi térítési díj ettől eltérő megállapításáról is.
A személyes térítési díj összeg nem haladhatja meg a gyermek családjában az egy főre jutó rendszeres havi jövedelem 25 %-át, ha étkezést is biztosítanak a gyermekek napközbeni ellátása esetén.

Bölcsőde esetében a gyermek gondozását térítésmentesen kell biztosítani
a) a rendszeres gyermekvédelmi kedvezményben részesülő gyermek,
b) a tartósan beteg vagy fogyatékos gyermek,
c) a három- vagy többgyermekes család gyermekének,
d)az átmeneti gondozásban lévő, az ideiglenes hatállyal nevelőszülőnél vagy gyermekotthonban elhelyezett, az átmeneti vagy tartós nevelésbe vett gyermek számára.

Ezekben az esetekben személyi térítési díj csak az étkezésért kérhető, a normatív kedvezményre vonatkozó szabályok figyelembevételével.

A bölcsődei gyermekétkeztetés esetén a normatív kedvezmények az alábbiak:
· a rendszeres gyermekvédelmi kedvezményben részesülő bölcsődés gyermek után az intézményi térítési díj 100%-át,
· három- vagy többgyermekes családoknál gyermekenként az intézményi térítési díj 50%-át  kedvezményként kell biztosítani.

A 328/2011. (XII.29.) Kormányrendelet   5. §-a  szerint az intézményi térítési díjat és a személyis térítési díjat ellátási napra és az 1 és 2 forintos címletű érmék bevonása következtében szükséges kerekítés szabályairól szóló 2008. évi III. törvény 2. §-ának megfelelő módon kerekítve kell meghatározni.  
A kerekítés szabálya a következő:
a) 0,01 forinttól 2,49 forintig végződő összegeket lefelé, a legközelebbi 0;
b) a 2,50 forinttól 4,99 forintig végződő összegeket felfelé, a legközelebbi 5;
c) az 5,01 forinttól 7,49 forintig végződő összegeket lefelé, a legközelebbi 5;
d) a 7,50 forinttól 9,99 forintig végződő összegeket felfelé, a legközelebbi 0
forintra végződő összegre kell kerekíteni.


Jelenleg a működési engedély szerinti engedélyezett létszámnak megfelelően 46 fő kisgyermeket írattak be a bölcsődébe, várólistás gyermek nincs. A beíratott gyermekek közül 4 fő részesül 100 %-os normatív kedvezményben (rendszeres gyermekvédelmi kedvezmény alapján), 3 fő pedig  50 %-os gyermekvédelmi kedvezményben ( három vagy több gyermekes család). Ezekben az esetekben a gyermek gondozását térítésmentesen kell biztosítani.
3 olyan család van, akiknek családjában az egy főre jutó rendszeres havi jövedelem nem éri el a térítésért fizetendő személyi térítési díjat. Az ő esetükben személyi térítési díj csak az egy főre jutó rendszeres havi jövedelem 25 %-a lehet. 


2013.évben az alábbiak szerint alakul a szolgáltatási önköltség:

	Költség megnevezése
	Hivatkozás
	Költség (Ft)


	Személyi juttatások összege
	2013.évi elemi költségvetés
	16 351 000

	Munkaadót terhelő járulékok
	2013.évi elemi költségvetés
	4 228 000

	Dologi kiadások
	2013.évi elemi költségvetés
	10 055 000

	Kiadások összesen
	
	30 634 000

	Vásárolt élelmezés nyersanyag költsége (szülők által fizetett étkezési díj, intézményi saját bevétel)
	Vásárolt élelmezés nyersanyag költsége (340*1,27= 430)
	430*231(bölcsődei nyitva tartás nap)*35=3 476 550

	Szolgáltatási önköltség (Év)
	Kiadások összesen – vásárolt élelmezés(30634000-3 476 550)
	27 157 450

	Normatív állami hozzájárulás
	Költségvetési törvény (35 *494100)
	17 293 500

	Önköltség(nap): szolg.önktsg/nap/fő
	27157450/251/35
	3091

	Fő ellátotti létszám (2013)
	Normatíva igénylés
	35

	Normatíva/nap
	494 100/251
	1969

	Számított intézményi térítési díj(nap)
	Önktsg.nap – normatíva/nap (3091-1969)
	1122


(Intézményi térítési díj: (27157450-17293500)/251/35=1 122ft/nap.)

Számított intézményi térítési díj:
Szolgáltatási önköltség	  	+ 27157450/251/35	=3 091
Normatíva/nap			- 494100/251		=1 969
Számított intézményi térítési díj(nap)			= 1 122 ft

A bölcsődei számított intézményi gondozási díj tehát 2013. évben 1.122 Ft/fő/nap. 
Tekintettel a szülők teherbíró képességére, valamint arra, hogy az étkeztetés és gondozás díját egyidejűleg kell megfizetniük javaslom, hogy az önkormányzat a Gyvt. 147.§ (4) bekezdése alapján éljen azzal a lehetőséggel, hogy a gondozási intézményi térítési díjat a számított intézményi térítési díjnál alacsonyabb, 350 Ft/fő/nap összegben határozza meg.

A kerekítés szabályit figyelembe véve:
Jelenleg a bölcsődei étkezetésért az intézményi térítési díj 340,- Ft+27 % ÁFA = 430,- Ft/fő/nap. (22 munkanap estén 9460,- Ft/fő/hó)
A bölcsődei gondozási intézményi térítési díj 250 Ft/fő/nap ( 22 munkanap esetén 5500,-Ft/fő/hó)
Összesen: 680,-Ft/fő/nap ( 22 munkanap esetén14.960,- Ft/fő/hó)

340,- Ft étkezési intézményi térítési díj és 350,- Ft gondozási intézményi térítési díj megállapítása esetén a havonta fizetendő tervezett  személyi térítési díj az alábbi:
Étkezés esetén: 340,- Ft + 27 % ÁFA = 430,- Ft/fő/nap (22 munkanap esetén 9460,- Ft/fő/hó)
Gondozási díj: 350,- Ft/Fő/ nap ( 22 munkanap esetén: 7.700,- Ft/hó)
Összesen: 780,- Ft/fő/nap (22 munkanap esetén 17.160,- Ft/fő/hó.)

 Ez az összeg 2.200,- Ft-tal magasabb a jelenleg fizetett havi személyi térítési díjnál.

Az étkeztetés intézményi térítési díjának alapja a Gyvt. 151.§ (3) bekezdése szerint az élelmezés nyersanyagköltségének egy ellátottra jutó napi összege, vagyis az élelmezés rezsiköltsége nem része az intézményi térítési díjnak, viszont része a szolgáltató által meghatározott árnak.  A  350,- Ft/fő/nap összegű bölcsődei gondozási díj megállapításával az intézmény által a szolgáltató felé fizetett rezsiköltség mérséklődik, hiszen a gondozásai díjjal növekszik az intézmény bevétele.

A fentiek figyelembevételével a javasolt intézményi térítési díjak az alábbiak:

	Szociális és gyermekjóléti  ellátások
	Jelenlegi intézményi térítési díj
	Tervezett intézményi térítési díj

	1.
	Bölcsődei gondozás               
	250,-Ft/fő/nap
	350,- Ft/fő/nap




A fentiek alapján javaslom, hogy a Képviselő-testület a személyes gondoskodást nyújtó szociális és gyermekjóléti ellátások térítési díjáról szóló 1/2013. (I.7.) önk. rendeletét a rendelet-tervezetben foglaltak szerint módosítsa.

Kiskőrös, 2013. április 9. 

                                                                                                      Domonyi László sk.
                                                                                                            polgármester












KISKŐRÖS VÁROS ÖNKORMÁNYZATA
KÉPVISELŐ-TESTÜLETÉNEK
……./2013.(    ) önkormányzati rendelete
a személyes gondoskodást nyújtó szociális és gyermekjóléti ellátások térítési díjáról szóló 
1/2013. (I.7.) önkormányzati rendelet módosításáról  


                                                                      (Tervezet)

Kiskőrös Város Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29.§ (1) bekezdésében és 147.§-ában foglalt felhatalmazás alapján Magyarország helyi önkormányzatairól szóló 2011. évi CLXXXIX törvény 10.§ (1) bekezdésében és 13.§ (1) bekezdés  8. pontjában meghatározott feladatkörében eljárva a következőket rendeli el:


1.§
A személyes gondoskodást nyújtó szociális és gyermekjóléti ellátások térítési díjáról szóló 1/2013. (I.7.) önkormányzati rendelet mellékletének 1. pont második francia bekezdése helyébe a következő rendelkezés lép:

	„1.
	Bölcsődei 
- gondozás
	
350,- Ft/fő/nap”




2.§.

Ez a rendelet 2013.május 1. napján lép hatályba, és a hatályba lépését követő napon hatályát veszti.


HATÁSVIZSGÁLATI LAP


A személyes gondoskodást nyújtó szociális és gyermekjóléti ellátások térítési díjáról szóló 1/2013.(I.7.) önkormányzati rendelet módosításához


1. Társadalmi hatások

A bölcsődei gondozási díj emelése többletköltséget okoz a gyermekek napközbeni ellátását igénybevevőknek.

2. Gazdasági, költségvetési hatások

A gondozási díj emelésével nő a költségvetési bevétel. 

3. Környezeti hatások

A rendeletben foglaltak végrehajtásának környezetre gyakorolt hatásai nincsenek.

4. Egészségügyi hatások

A rendeletben foglaltak végrehajtásának egészségügyi hatásai nincsenek.

5. Adminisztratív terheket befolyásoló hatások

A rendeletben foglaltak végrehajtása az adminisztratív terhekre hatással van, a személyi térítési díjak ismételt megállapítása jelentős időt igényel. 

6. A jogszabály megalkotásának szükségessége, a jogalkotás elmaradásának várható következmények

A rendelet megalkotására a gyermekek védelméről és a gyámügyi igazgatásról szóló 1997. évi XXXI. törvény rendelkezéseinek betartása miatt szükséges. 
A rendeletalkotás elmaradása azzal a következménnyel járna, hogy nem teljesülne a magasabb szintű jogszabály rendelkezései. 

7. A jogszabály alkalmazásához szükséges személyi, tárgyi, szervezeti és pénzügyi feltételek

A jogszabály alkalmazásához szükséges személyi, tárgyi, szervezeti és pénzügyi feltételek rendelkezésre állnak.

